OB het nie mandaat om Ramaphosa te ondersoek, sê VF PlusBusisiwe Mkhwebane, die Openbare Beskermer (Foto: ANA) Die VF Plus glo dat adv. Busisiwe Mkhwebane, openbare beskermer, se ondersoek na pres. Cyril Ramaphosa opnuut haar onbevoegdheid in die amp toon aangesien dit buite haar mandaat as openbare beskermer val om enige klagte te ondersoek waarby staatsgeld nie betrokke is nie. Jaco Mulder, VF Plus-LP en parlementêre woordvoerder van justisie en korrektiewe dienste, het Woensdag in ’n verklaring gesê Mkhwebane mors bloot haar tyd en hulpbronne om die president te ondersoek aangesien daar veel belangriker sake is wat nie behoorlik ondersoek word nie. Van dié sake sluit die omstrede Vrede-suiwelprojek waarby bedrog van honderde miljoene rande se staatsgeld betrokke is, in. Mkhwebane het onlangs bevind dat Ramaphosa die parlement mislei het met sy antwoord verlede jaar aan die DA-leier, Mmusi Maimane, dat hy geen geld of skenkings van die omstrede maatskappy Bosasa ontvang het nie. Maimane het toe ’n klagte by die openbare beskermer oor die kwessie ingedien. Maroela Media het vroeër berig Mkhwebane het ook bevind dat die president die ministeriële gedragskode oortree het deur nie Bosasa se skenking en die res van die skenkings aan sy veldtog behoorlik te verklaar nie. Volgens Mulder is die openbare beskermer se kantoor nie gevestig om beweerde strafregtelike oortredings te ondersoek waar geen skade gely is of veroorsaak is aan ŉ staatsentiteit nie. “Beweerde geldwassery tussen private entiteite is nie deel van haar mandaat nie. “Die openbare beskermer se werkswyse is sedert die aanvang van haar ampstermyn deurspek met foute wat ’n vraagteken laat ontstaan oor haar bevoegdheid om die amp te beklee,” lui die verklaring.